## El Consell col·labora amb cinc col·legis professionals per a promoure la formació especialitzada entre els professionals dels servicis socials

*** L’objectiu és millorar l’eficàcia de l’atenció que es presta a les persones usuàries
* Els cursos tindran format presencial, telepresencial/*streaming*, en línia o mixtos**

El Consell ha aprovat un conveni entre la Vicepresidència Primera i Conselleria de Servicis Socials, Igualtat i Vivenda i cinc col·legis professionals per a promoure la formació especialitzada entre les persones professionals dels servicis socials per a 2025, per un import global de 125.000 euros.

L’objectiu és millorar l’eficàcia de l’atenció que es presta a les persones usuàries, amb la finalitat de garantir el seu dret a rebre una atenció de qualitat en els servicis públics.

Les entitats participants són el Col·legi Oficial d’Educadors i Educadors Socials de la Comunitat Valenciana, que rep una subvenció de 40.000 euros; el Col·legi Oficial de Psicologia de la Comunitat Valenciana, que també percep 40.000 euros; el Col·legi Oficial de Treball Social d’Alacant, al qual es destinen 15.000 euros; el Col·legi Oficial de Treball Social de Castelló, que rep un total de 10.000 euros i el Col·legi Oficial de Treball Social de València, al qual se li assignen 20.000 euros.

La formació aborda qüestions com l’ètica en la intervenció per a professionals del sistema de servicis socials valencià, el model de Servicis Socials en la Comunitat Valenciana i la participació ciutadana en el mateix sistema.

També tracta sobre la qualitat en el sistema, el model d’atenció centrat en la persona, que garantisca l’atenció personalitzada, integral i contínua a través de la intervenció integral en servicis socials.

A més, entre els continguts també s’inclou els drets i deures de les persones usuàries dels servicis socials, la comunicació, gestió d’equips, benestar i/o cura dels professionals, les prestacions, intervencions, ferramentes i tècniques referides a l’atenció integral a tots els col·lectius en situació de vulnerabilitat social.

Així mateix, els cursos formaran sobre bones pràctiques i innovació social en les prestacions del sistema de servicis socials valencians i la igualtat de tracte, no discriminació i prevenció del delicte de l’odi.

La formació tindrà format presencial, telepresencial/*streaming* (sincrònic), en línia o mixta, i es donarà preferència a la presencialitat quan siga eficaç per a l’aprenentatge.

Els cursos presencials es faran al llarg de tota la Comunitat Valenciana, de manera que es facilita l’accés a la formació a les persones professionals independentment del lloc a on residisquen o treballen.

Esta formació està orientada a les persones professionals que presten servicis en entitats i administracions del sistema valencià de servicis socials i, de manera preferent, a persones amb perfils de treball social, educació social, psicologia, pedagogia, dret, infermeria, fisioteràpia, logopèdia, teràpia ocupacional, medicina, integració social, tant col·legiades com no col·legides, en actiu com en desocupació.

En 2024 es van realitzar 48 accions formatives, amb 2.015 places de formació oferides, en els àmbits de persones majors i dependència, família, infància i adolescència, salut mental, inclusió/cooperació al desenrotllament, igualtat, violència sobre la dona, persones amb discapacitat, atenció a la diversitat i continguts transversals.

Fecha: 14/10/2025